paragraph_text: Prvenstvo Zagrebačkog nogometnog podsaveza 1920./21. bilo je drugo po redu nogometno natjecanje u organizaciji Zagrebačkog nogometnog podsaveza. Igralo se zasebno prvenstvo Zagreba u tri jakosna razreda, te zasebna prvenstva župa. Natjecanje u Zagrebu započelo u studenom 1920. godine, a završilo u kolovozu 1921. godine. U izjednačenoj borbi za prvaka presudila je utakmica između HAŠK-a i Građanskog 24. srpnja 1921. godine (4:2 za HAŠK). Prvenstvo ZNP-a službeno je završeno završnom utakmicom između prvaka Zagreba i prvaka Pokrajine ZNP-a 19. ožujka 1922. godine. HAŠK je uvjerljivo bio bolji 16:0 od vinkovačke Cibalije.